Nordjyske Lars Rønne er én af de heldige. Han er nemlig blandt de op mod 8000 danskere, der har fået en tilskuerplads til EM-semifinalen mellem Danmark og England onsdag aften på Wembley Stadium i London. - Jeg har taget fri fra job hele dagen og tager afsted tidlig i morgen for at kunne mødes med andre danskere på en pub i det centrale London, siger han. Og programmet ligger klar: - Vi skal hygge, og det bliver bare helt vildt, fortæller 58-årige Lars Rønne til TV2 Nord. Kæmpestort for fodboldtossen Lars Rønne kalder sig selv en rigtig fodboldtosse. Manchester er favoritterne, men han har også altid fulgt det danske landshold. - For mig er det kæmpestort at have fået billetter. Som bosat i England har jeg ikke kunne rejse ud af landet grundet corona og komme til de andre EM-kampe med Danmark, siger han og fortsætter: - Så det er en virkelig stor dag for mig, at jeg nu skal ind og mærke fællesskabet og stemningen sammen med tusindvis af andre danskere. Lars Rønne er opvokset i Skagen og arbejder som store manager i discountkæden Poundstretchers. Første stadionkamp i 17 måneder Lars Rønne har fundet sin rød-hvide landsholdstrøje frem, som han har set alle Danmarks kampe i. Der kommer Dannebrog på kinderne, og så er han klar til kamp. - Mest af alt ser jeg frem til at være sammen med andre danskere om fodbolden. Jeg har ikke været på stadion og set fodbold i 17 måneder på grund af corona, så jeg glæder mig så meget, siger han med stor begejstring i stemmen. - I forhold til om Danmark vinder, så har vi allerede nået mere, end vi forventede. Så en sejr i morgen er for mig bare en kæmpe bonus, fortæller Lars Rønne. Var klar ved tasterne Som dansker bosiddende i England har Lars Rønne haft mulighed for at købe en af de 8000 billetter udbudt til danskere i landet. Og han slog til med det samme. - Jeg forsøgte lige efter, at Danmark var sikret en plads i semifinalen. Det var virkelig besværligt at få fingrene i billetter. Jeg skulle både have svar fra DBU og UEFA, før billetten tikkede ind på min mobil, fortæller Lars Rønne. Der lukkes 65.000 tilskuere ind på Wembley til de afgørende kampe i turneringen. Danmarks kamp mod England spilles onsdag klokken 21.
Lars Rønne fra Skagen bor i Manchester og har sikret sig billetter til onsdagens fodboldbrag i London.